আক্রান্তপ্রবণতা (কম্পিউটিং)
কম্পিউটার নিরাপত্তার ক্ষেত্রে, আক্রান্তপ্রবণতা বলতে এক ধরনের দুর্বলতাকে বোঝায় যা আক্রমণকারীকে সিস্টেমের তথ্যের নিরাপত্তা নিশ্চিতকরণ করার ক্ষমতা কমাতে সাহায্য করে। একে ইংরেজি ভাষায় ভালনেরাবিলিটি (Vulnerability) বলা হয়। কোনও আক্রান্তপ্রবণতা তিনটি উপাদান নিয়ে গঠিত হয়: প্রথমত, আলোচ্য কম্পিউটার ব্যবস্থাতে সংবেদনশীলতা বা ত্রুটি বিদ্যমান থাকতে হয়, সেই ত্রুটিতে আক্রমণকারীর প্রবেশাধিকার থাকতে হয়, এবং আক্রমণকারীর সেই ত্রুটিকে কাজে লাগানোর সামর্থ্য থাকতে হয়।  আক্রান্তপ্রবণতা আবিষ্কার করার জন্য আক্রমণকারীর কাছে কমপক্ষে একটি সরঞ্জাম অথবা পদ্ধতি থাকতে হবে, যা ব্যবহার করে আক্রমণকারী ব্যবস্থার দুর্বলতার সঙ্গে নিজেকে সংযুক্ত করতে পারবে। এ ক্ষেত্রে আক্রান্তপ্রবণতাকে আক্রমণ পৃষ্ঠ-ও (অ্যাটাক সার্ফেস) বলা হয়।  আক্রান্তপ্রবণতা ব্যবস্থাপনা একটি চক্রাকার প্রক্রিয়া। এ প্রক্রিয়ার মধ্যে রয়েছে আক্রান্তপ্রবণতা নির্ণয় করা, শ্রেণীভুক্ত করা, দূর করা এবং নির্বাপণ করা। এই প্রক্রিয়া সাধারণত কম্পিউটিং সিস্টেমে সফটওয়্যার আক্রান্তপ্রবণতার ক্ষেত্রে প্রযোজ্য।  নিরাপত্তা ঝুঁকিকে ভুল করে আক্রান্তপ্রবণতা হিসাবে শ্রেণীবদ্ধ করা হতে পারে। আক্রান্তপ্রবণতা এবং ঝুঁকি উভয়ের অর্থ কাছাকাছি হওয়ার কারণে দ্বন্দ্বের সৃষ্টি হতে পারে। ঝুঁকি বলতে কোনও কারণে উল্লেখযোগ্য পরিমাণে ক্ষতির সম্ভাবনা থাকাকে বোঝায়। অন্য দিকে কিছু কিছু আক্রান্তপ্রবণাতে ঝুঁকি না-ও থাকতে পারে। যেমন যখন কোনও আক্রান্তপ্রবণ সম্পদের কোন মূল্য থাকে না, সেটি কোনও ঝুঁকি নয়। যখন কোন আক্রান্তপ্রবণতার এক বা একাধিক দৃষ্টান্ত থাকে এবং হামলা সম্পূর্ণরূপে বাস্তবায়ন করা যায়, তাকে সুযোগগ্রহণযোগ্য আক্রান্তপ্রবণতা হিসাবে শ্রেণিবদ্ধ করা হয় — এটি এমন এক ধরনের আক্রান্তপ্রবণতা, যার জন্য একটি সুযোগগ্রহণকারক (এক্সপ্লোয়েট) বিদ্যমান থাকে। একটি আক্রান্তপ্রবণতা আবিষ্কার হওয়া থেকে শুরু করে ঠিক করা পর্যন্ত সময়কালকে আক্রান্তপ্রবণ পর্ব ("উইন্ডো অফ ভালনেরাবিলিটি") বলা হয়। নিরাপত্তা ত্রুটি (বাগ) একটি সংকীর্ণ ধারণা। এমন কিছু আক্রান্তপ্রবণতা আছে যা সফটওয়্যারের সাথে সম্পর্কিত নয়। হার্ডওয়্যার, ওয়েবসাইট, অথবা কর্মীদের দুর্বলতা এমন কিছু আক্রান্তপ্রবণতার উদাহরণ যা সফটওয়্যার নিরাপত্তা ত্রুটির সাথে সম্পর্কিত নয়।  প্রোগ্রামিং ভাষার যেসব নির্মাণ সহজভাবে ব্যবহার করা কঠিন, সেসব নির্মাণ আক্রান্তপ্রবণতার একটি বড় উৎস হতে পারে।   